AaB har forlænget kontrakten med Jakob Blåbjerg, så der nu er udløb 30. juni 2020.

Jakob Blåbjerg kom allerede som U/13-spiller til AaB fra samarbejdsklubben Vejgaard Boldspilklub.



AaB’s sportsdirektør Allan Gaarde glæder sig over aftalen med den på torsdag 23-årige forsvarsspiller.

- Jakob er en hurtig, forudseende og fysisk stærk spiller, der i efteråret udviklede sig til at være en profil på vores hold.



- Blåbjerg har over en længere periode været stabil i sine præstationer og har den styrke, at han kan operere både i venstre forsvarsside og i midterforsvaret, ligesom han i et forsvarsmæssigt stærkt efterår også har bidraget med tre scoringer offensivt, roser Allan Gaarde.



- Både på og uden for banen er Jakob en fortrinlig repræsentant for vores klub, og også derfor er det glædeligt, at vi har kunnet blive enige om at fortsætte den positive udvikling sammen, siger Allan Gaarde.



Jakob Blåbjerg, der har optrådt på U-landsholdet i samtlige årgange, er noteret for hele 57 U-landskampe – heraf 23 for U/21-landsholdet.



- Jeg er glad og føler mig privilegeret over at få forlænget min kontrakt med AaB, lyder det fra Jakob Blåbjerg.



- AaB har været en del af mit liv i snart ti år, og jeg elsker byen, fansene og klubben, hvor vi har mange gode ting i gang, konstaterer Jakob Blåbjerg.



- Vi har igennem efteråret vist klar fremgang, og jeg er overbevist om, at vi kan løfte os yderligere, hvorfor jeg ser frem til at være en del af et slagkraftigt AaB-hold såvel på kort som på lang sigt, slutter Jakob Blåbjerg.



Jakob Blåbjerg har foreløbig spillet 103 officielle kampe og scoret fire mål for Hele Nordjyllands Hold.



I AaB’s nuværende Superligatrup har 15 ud af 25 spillere – altså 60 procent – spillet ungdomsfodbold i klubben.